Meespool raius kooditükid väiksemaks (kuigi turul teeb seda kindlasti ka müüja, kui paluda), panin tükid potti ja vee keema. Kui liha on veel verine, tuleb vesi keema lasta ja siis ära valada ning uue veega keema panna. Ja siis lasta koodil seal tasasel tulel podiseda. Kuskil 1,5 tunni pärast lisasin ma  tükeldatud porgandi ja sibulad (mitte tükeldatuna, muidu pudiseb leeme sisse laiali). Kui liha hakkab kondi küljest lahti lööma, tuleb lisada maitseained. Lasin veel podiseda kuni liha kahvli all lagunema hakkas- siis oli õige hetk lihatükid välja tõsta ja liha hakkida väiksemateks tükkideks. Leeme valasin läbi tiheda sõela, valasin tagasi potti, lisasin liha ja lasin uuesti keema. Siis maitsestasin lõplikult- maitse peaks kuumal leemel olema üsna soolane ja vürtsine, sest jahtudes tõmbab maitse üsna palju  tagasi. Mina lisasin ka veidi kuuma vett, sest leem maitses liialt rammus. Peale maitsestamist valasin vormidesse ja tõstsin jahedasse tarduma.